Vorigä Alarm, hed's gäh im Engelbärgertal:  "s'gäb ä Fluätwällä, ganz fatal.  I dr'Obermatt, heig's ä Dammbruch gäh,  d'Leyt sellid sich i diä hechärä Stockwärch begäh."  Zum Glick isch das, ubertribä gsey,  fir das, wär diä Obermattglunggä z'chley.    Lang isch d'Feyrwehr, i Isatz cho,  fir Schadä z'verhindärä, sind's weyt umä froh.  Niedergschlagä sind diä Betroffänä gsey,  wiä cha ai diä Natuir, so mächtig sey.  Mängä Arbätsplatz isch, under Schlamm und Schutt,  viel isch unbruichbar, und kaputt.  Betroffä sind, ä huiffä  Leyt,  ohni Verkerswäg bruicht's meh Zeyt.  D'Feyrwehr hed viel Chäller, uispumpä miässä,  und Leyt hend gruimd, mid nassä Fiässä.  Schnell hed's gheissä, Bäch ruimä,  ja ä kei Zeyt versuimä.  D'Niederschläg chenntid wieder zuänäh,  de chent's de, nu gresseri Schädä gäh.  Dr'Schotter hed miässä, us dr'Bachläif uisä,  da hend Maschinischtä und Chauffeurä wenig chennä pfuisä.  Ai d'Feyrwehrä, hend gmerkt nu gley,  dass si, a allnä Ortä settid sey.